**Οι ερωτηματικές προτάσεις**

**Ερωτηματικές** είναι οι προτάσεις που τις χρησιμοποιούμε για να ζητήσουμε μια πληροφορία.

Παραδείγματα:

**Πώς σε λένε;**

**Τι ώρα είναι;**

**Θα έρθεις στο σπίτι μου;**

**Άλλες χρήσεις των ερωτηματικών προτάσεων**

 Πέρα όμως από αυτή τη χρήση τους, με τις ερωτηματικές προτάσεις μπορούμε να επιτύχουμε κι άλλα αποτελέσματα.

**1ον** Να εκφράσουμε **προσταγή** ή **παράκληση**. Ας το δούμε αναλυτικότερα:

**1.1.** Αντί, λοιπόν, να πούμε «**Μπείτε στην τάξη**», μπορούμε να πούμε «**Θα μπείτε στην τάξη;**», αντί του «**Δώσε μου το μολύβι σου**», «**Μου δίνεις το μολύβι σου;**». Δηλαδή, τις χρησιμοποιούμε για να δώσουμε μια προσταγή.

 **1.2.** Μπορούμε όμως να τις χρησιμοποιήσουμε και για να εκφράσουμε μια παράκληση, αντί να πούμε "**Δώσε μου το μολύβι σου**" μπορούμε να πούμε «**Θα μπορούσες να μου δώσεις το μολύβι σου;**»

**2ον** Μπορούμε να **προτείνουμε** κάτι, π.χ. «**πάμε να φάμε;**»

**3ον** Μπορούμε να **αποδεχτούμε** προτάσεις, π.χ. «**γιατί όχι;**»

**4ον** Να τις χρησιμοποιήσουμε στη θέση των **επιφωνηματικών**, δηλαδή,

**4.1.** να εκφράσουμε **απορία**, **θαυμασμό**. Έτσι, αντί να πούμε «**Σήμερα περάσαμε υπέροχα!**» μπορούμε να πούμε «**Τι ήταν αυτό που περάσαμε σήμερα;**»

 **4.2.** να εκφράσουμε **επίκριση**, **αγανάκτηση**, π.χ. «**Πόσο ακόμη θα σε περιμένω;**» αντί του «**Κουράστηκα να σε περιμένω!**»

 **4.3.** να εκφράσουμε **δυσφορία**, π.χ. «**Δεν ντράπηκες να συμπεριφερθείς με τέτοιο τρόπο;**» αντί του «**Ντροπή σου!**»

 **4.4.** να εκφράσουμε θερμό **πόθο** για κάτι που αφορά το παρελθόν, π.χ. «**Πιστεύεις δε μετάνιωσα που δεν πήγα;**», αντί του «**Πόσο μετάνιωσα που δεν πήγα!**»

**5ον** Μπορούμε ακόμη να τις χρησιμοποιήσουμε στη **θέση** **των αποφαντικών**, δηλαδή,

**5.1.** να δώσουμε μια πληροφορία με άλλα λόγια, με την εντελώς αντίθετη λειτουργία. Αντί να πούμε «**Θέλω το καλό σου**», σε ειδικές περιπτώσεις λέμε: «**Νομίζεις δε θέλω το καλό σου;**»

**5.2.** να εκφράσουμε έντονη **διαβεβαίωση**, π.χ. «**Δε σου είπα ότι έτσι θα συμπεριφερθεί;**» αντί του «**Ήμουν σίγουρος πως θα συμπεριφερόταν έτσι.**»

**6ον** Τέλος, να εκφράσουμε μια **υπόθεση**, π.χ. «**Πώς να μη γελάσω με τόσα τρελά που λέει συνέχεια;**»

**Ευθείες και πλάγιες ερωτήσεις**

 • Όταν μια ερώτηση την απευθύνουμε **άμεσα** στον συνομιλητή μας, τότε λέγεται **ευθεία ερώτηση**.

Εισάγονται με **ερωτηματικές** **αντωνυμίες**, (τι, ποιος, –α, –ο, πόσος, –η, –ο) ή με **ερωτηματικά** **επιρρήματα** (πού, πότε, πώς, πόσο, μη, μήπως, άραγε, τάχα κ.λπ.), π.χ.

 Τι ώρα είναι;

Πώς σε λένε;

Ποιος κέρδισε τον αγώνα;

Πού πας;

Στο τέλος της ευθείας ερώτησης βάζουμε **ερωτηματικό(;)**

• Όταν ένας ομιλητής **μεταφέρει μια ερώτηση σε κάποιον άλλο**, τότε λέγεται **πλάγια ερώτηση**, π.χ.

Με ρώτησε **τι ώρα είναι**.

Ζήτησε να του πω **πώς με λένε**.

Ήθελε να μάθει **ποιος κέρδισε τον αγώνα.**

Ρώτησε **πού πάω.**

Στο τέλος της πρότασης **δε** βάζουμε ερωτηματικό.

**Οι ερωτηματικές προτάσεις ανάλογα με τη σκοπιμότητα του ομιλητή**

**1.** Όταν κάνουμε μια ερώτηση και περιμένουμε απάντηση, τότε η ερώτηση αυτή είναι **γνήσια ερώτηση**, π.χ. Πώς σε λένε;

Πολλές φορές όμως κάνουμε ερωτήσεις από τις οποίες δεν περιμένουμε απάντηση. Αυτές τις ερωτήσεις τις διακρίνουμε σε δύο υποκατηγορίες:

**2α.** **ρητορικές ερωτήσεις**: είναι οι ερωτήσεις που τις κάνει ο ομιλητής, για να διατυπώσει με έμφαση κάτι. • Δεν περιμένει να του απαντήσει ο συνομιλητής του και πολλές φορές απαντάει ο ίδιος, π.χ.

 «**Τι κι αν δε σ’ αρέσουν οι φακές;**»

• Ο ομιλητής μπορεί να αφήσει την ερώτηση αναπάντητη ή μπορεί να δώσει ο ίδιος τη συνέχεια, π.χ.

«**Τι κι αν δε σ’ αρέσουν οι φακές;**» «**θα τις φας και θα πεις κι ένα τραγούδι.**»

•Ρωτάει ο ομιλητής: «**Τι είναι λοιπόν ο ρατσισμός;**»

κι απαντάει ο ίδιος: «**Ρατσισμός είναι …**»

**2β.** **ερωτήσεις** **προσταγής**: είναι οι ερωτήσεις με τις οποίες ο ομιλητής διατυπώνει μια προσταγή ή μια παράκληση (δες θεωρία παραπάνω, περιπτώσεις 1.1 και 1.2), π.χ.

«**Θα μπείτε στην τάξη;**»

 Ο ομιλητής δεν περιμένει να του απαντήσουν αν θα μπουν στην τάξη ή όχι, διατυπώνει την ερώτηση όχι για να τους ρωτήσει αν θα μπουν, αλλά για να τους διατάξει, εννοώντας "**μπείτε στην τάξη."**

**Οι ερωτηματικές προτάσεις ανάλογα με το είδος των απαντήσεων**

 Μπορούμε να διακρίνουμε τις ερωτηματικές προτάσεις σε δύο κατηγορίες, ανάλογα με το είδος των απαντήσεων που επιδέχονται:

α. **ερωτήσεις ολικής άγνοιας ή ανοιχτές**: είναι οι ερωτήσεις στις οποίες η απάντηση μπορεί να δοθεί με ΝΑΙ ή ΟΧΙ, π.χ.

«Θα φας;»

«Νίκησε η ομάδα σου;»

β. **ερωτήσεις μερικής άγνοιας ή κλειστές**: είναι οι ερωτήσεις στις οποίες δεν μπορούμε να απαντήσουμε με ναι ή όχι, π.χ.

 «τι θα φας;»

«με πόσο νίκησε η ομάδα σου;»

«πώς σε λένε;»

«τι είναι ο ρατσισμός;»

**ΣΗΜΕΙΩΣΗ**

 Μια ερώτηση, ευθεία ή πλάγια, που εκφράζει ολική ή μερική άγνοια μπορεί να είναι **διμελής**, δηλαδή να αποτελείται από δύο ερωτηματικές προτάσεις που συνδέονται με τον διαχωριστικό σύνδεσμο **ή**, π.χ.

Θα έρθεις μαζί μας **ή** θα μείνεις στο σπίτι;

Με ρωτούσε επίμονα αν θα πάω μαζί τους **ή** θα μείνω στο σπίτι.

Η απάντηση που δίνουμε άλλοτε μπορεί να είναι σκέτο ΝΑΙ ή ΟΧΙ κι άλλοτε μπορεί να συνοδεύεται από το ρήμα της πρότασης, π.χ.

οι απαντήσεις στο προηγούμενο παράδειγμα θα μπορούσαν να είναι:

ΝΑΙ θα έρθω // ΟΧΙ δε θα έρθω // ΟΧΙ δε θα έρθω, θα μείνω στο σπίτι

Ακόμη, όταν μιλάμε με νεύρα, μπορούμε να κάνουμε μια **διμελή** ερώτηση, περιλαμβάνοντας και τις απαντήσεις του ΝΑΙ ή ΟΧΙ, π.χ.

  Θα έρθεις τελικά μαζί μας, ναι ή όχι.

**Οι ερωτήσεις στον πλάγιο λόγο**

Όταν ένας ομιλητής μεταφέρει μια ευθεία ερώτηση σε κάποιον άλλο, τότε λέγεται **πλάγια ερώτηση** ή **πλάγια ερωτηματική πρόταση.**

Οι πλάγιες ερωτηματικές προτάσεις είναι **δευτερεύουσες** **ονοματικές** προτάσεις και:

**εξαρτώνται**

 Από ρήματα που σημαίνουν **ερώτηση**, **απορία**, **αμφιβολία**, **γνώση**, **αίσθηση** κ.λπ., π.χ. ρωτώ, εξετάζω, απορώ, θαυμάζω, αμφιβάλλω, λέω, εξηγώ, σκέφτομαι, δείχνω, θυμάμαι, γράφω, βλέπω, κοιτάζω, μαθαίνω, πληροφορούμαι, ακούω, υποθέτω, μαντεύω, καταλαβαίνω, υπολογίζω, προσπαθώ, πασχίζω κ.ά.

**χρησιμοποιούνται:**

 **α. ως αντικείμενο**, π.χ.

Ρώτησε **τι ώρα είναι.**

Υπολόγισε **πόσο κάνουν όλα αυτά.**

Δεν ξέρω **τι να πω.**

**β. ως υποκείμενο**, π.χ.

Είναι απίστευτο **πόσο με ταλαιπωρείς.**

Είναι ανεξήγητο **πώς δουλεύει αυτή η μηχανή.**

Είναι ζήτημα **αν έφαγε μισό πορτοκάλι.**

**γ. ως επεξήγηση** ουσιαστικών με συγγενική σημασία με παραπάνω ρήματα, δεικτικών και αόριστων αντωνυμιών, π.χ.

Στην ερώτηση μου, **αν θα έρθει μαζί μας**, δεν απάντησε.

Αυτό δεν καταλαβαίνω, **πού γυρνάει τέτοια ώρα**.

Κάτι σκέφτηκα, **μήπως τα κάνει όλα αυτά επίτηδες.**

**διακρίνονται**

 Σε πλάγιες ερωτηματικές **ολικής άγνοιας** και **μερικής** **άγνοιας**, ανάλογα με την απάντηση που επιδέχονται. (Δες θεωρία παραπάνω.)

Για να βρούμε σε ποια από τις δύο κατηγορίες κατατάσσονται, μετατρέπουμε την πλάγια ερώτηση σε ευθεία, π.χ.

 Πλάγια ερώτηση: «Είναι ζήτημα αν έφαγε μισό πορτοκάλι»

Μετατροπή σε ευθεία: «Έφαγε μισό πορτοκάλι;»

Η απάντηση που θα δώσουμε είναι ή "ναι" ή "όχι"

Απαντήσαμε με **ναι** ή **όχι**, άρα είναι **ολικής άγνοιας**.)

Πλάγια ερώτηση: «Με ρώτησε τι ώρα είναι.»

Μετατροπή σε ευθεία: «Τι ώρα είναι;»

Η απάντηση που θα δώσουμε θα είναι περίπου έτσι: "Η ώρα είναι 10.00".

Δεν απαντήσαμε με **ναι** ή **όχι**, άρα είναι **μερικής άγνοιας**.

**εισάγονται:**

 **α.** όταν είναι **ολικής** άγνοιας με το ερωτηματικό μόριο **αν** ή το **μη, μήπως, μην τυχόν**

Είναι ζήτημα **αν** **έφαγε μισό πορτοκάλι.**

Ρώτα τον περιπτερά **μήπως** **ξέρει την οδό Αριστοτέλους**.

**β.** όταν είναι **μερικής** άγνοιας με τις ερωτηματικές αντωνυμίες **τι, ποιος, πόσος** ή τα ερωτηματικά επιρρήματα **πού, πότε, πώς, πόσο, άραγε, τάχα** κ.λπ. ή τον σύνδεσμο **γιατί**.

Με ρώτησε **τι ώρα είναι**.

Ο αστυνομικός κατάλαβε **ποιος** **ήταν ο ένοχος**.

Πρέπει να μου πεις **πού** **θα πάτε**.